CELEX: 52019PC0618
Language: lv
Date: 2019-11-28
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 28.11.2019
            COM(2019) 618 final
            2019/0271(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu
                  1
                (“PVN direktīva”) 395. panta 1. punktu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Luksemburga vēstulē, kas Komisijā reģistrēta 2019. gada 2. maijā, pieprasīja atļauju arī turpmāk atbrīvot no PVN nodokļa maksātājus, kuru gada apgrozījums ir mazāks par noteiktu robežvērtību, kā paredzēts PVN direktīvas 285. pantā, un palielināt šo robežvērtību no 30 000 EUR līdz 35 000 EUR. 
            
            
               Saskaņā ar PVN direktīvas 395. panta 2. punktu Komisija 2019. gada 21. jūnija vēstulē informēja pārējās dalībvalstis par Luksemburgas pieprasījumu. Komisija 2019. gada 24. jūnija vēstulē paziņoja Luksemburgai, ka tās rīcībā ir visa informācija, ko tā uzskata par vajadzīgu, lai izvērtētu šo pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašu režīmu mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Nodokļa maksātājiem, uz kuriem attiecas šis atbrīvojums, nav jāiekasē par savām piegādēm PVN, kā rezultātā tie nevar atskaitīt priekšnodokli. 
            
            
               Iespēja maziem uzņēmumiem piemērot īpašus PVN noteikumus, tostarp atbrīvojumus vai diferencētus nodokļu atvieglojumus pirmo reizi tika ieviesta ar Padomes Direktīvas 67/228/EEK
                  2
                14. pantu. Dalībvalstis, kuras nav izmantojušas šajā noteikumā paredzēto iespēju, saskaņā ar Direktīvas 77/388/EEK
                  3
                24. panta 2. punkta b) apakšpunktu, kas tagad pārstrādāts kā PVN direktīvas 285. panta pirmā daļa, turpmāk var atbrīvot no PVN tikai tādus nodokļa maksātājus, kuru gada apgrozījums nav lielāks par 5000 EUR vai līdzvērtīgu summu valsts valūtā. Saskaņā ar PVN direktīvas 285. panta otro daļu minētās dalībvalstis var arī piešķirt diferencētus nodokļa atvieglojumus nodokļa maksātājiem, kuru gada apgrozījums pārsniedz dalībvalstu noteikto robežvērtību šo atvieglojumu piemērošanai. 
            
            
               Līdz 2012. gada beigām Luksemburga atbrīvoja no PVN tos nodokļa maksātājus, kuru gada apgrozījums nepārsniedza 10 000 EUR. Līdztekus Luksemburga informēja Komisiju, ka tā izmanto PVN direktīvas 285. panta otrajā daļā paredzēto izvēles iespēju, piešķirot diferencētus nodokļa atvieglojumus nodokļa maksātājiem, kuru gada apgrozījums ir no 10 000 EUR līdz 25 000 EUR. 
            
            
               
                  Pēc tam Luksemburga pieprasīja un saņēma atļauju atkāpei saskaņā ar 285. panta pirmo daļu — piemērot apgrozījuma robežvērtību 25 000 EUR apmērā attiecībā uz atbrīvojuma shēmu maziem uzņēmumiem, vienlaikus atceļot diferencētu nodokļa atvieglojumu piemērošanu. Ar Padomes Īstenošanas lēmumu 2013/677/ES
                     4
                   Luksemburgai atļāva piemērot augstāk minēto atkāpes pasākumu līdz 2016. gada 31. decembrim. 
               
               
                  Ar Padomes Īstenošanas lēmumu (ES) 2017/319
                     5
                   Luksemburgai atļāva pagarināt atkāpes pasākuma termiņu līdz 2019. gada 31. decembrim un vienlaikus palielināt robežvērtību no 25 000 EUR līdz 30 000 EUR. 
               
               
                  Šis Luksemburgas pieprasījums turpināt pagarināt atkāpes termiņu, vienlaikus palielinot robežvērtību no EUR 30 000 līdz EUR 35 000, ir pamatots ar tiem pašiem nosacījumiem, kas izklāstīti iepriekšējos pieprasījumos. Luksemburga konkrēti apgalvo, ka atkāpes pasākums samazina administratīvo slogu gan mazajiem uzņēmumiem, gan arī nodokļu administrācijai. Šajā saistībā atkāpes pasākums vienkāršo nodokļa iekasēšanas procedūru un līdz ar to atbilst PVN direktīvas 395. panta 1. punkta pirmās daļas mērķiem.
               
            
            
               Luksemburga uzsver, ka pieprasītā atkāpe atbilst 2018. gada Komisijas priekšlikuma par jauniem vienkāršošanas noteikumiem attiecībā uz PVN mazajiem uzņēmumiem
                  6
               , ciktāl šis priekšlikums ļauj dalībvalstīm noteikt, ka gada apgrozījuma robežvērtība atbrīvojumam no PVN nepārsniedz 85 000 EUR (vai līdzvērtīgu summu attiecīgās valsts valūtā).
            
            
               
                  Saskaņā ar Luksemburgas sniegto informāciju ierosinātajam īpašajam pasākumam būtu tikai nenozīmīga ietekme uz galapatēriņa posmā iekasētajiem kopējiem PVN ieņēmumiem (ne vairāk kā 0,1 %), kas atbilst PVN direktīvas 395. panta 1. punkta otrās daļas prasībām. 
               
               
                  Precīzāk, tiek ziņots, ka 2017. gadā šo atbrīvojumu izmantoja 105 nodokļa maksātāji, kuru apgrozījums bija no 10 000 EUR līdz 30 000 EUR, (64 – 2015. gadā un 73 – 2016. gadā). Attiecīgajā gadā šis skaitlis ir 0,14 % no reģistrētajiem PVN maksātājiem. Luksemburga lēš, šā ka atbrīvojuma dēļ maksimālais PVN ieņēmumu zaudējums ir 271 525,60 EUR. Šī summa 2017. gadā veidoja 0,01 % no kopējās PVN ieņēmumu summas. Luksemburga paredz, ka robežvērtības palielināšana līdz 35 000 EUR varētu ietekmēt 1106 nodokļa maksātājus, kas ir 1,5 % no 2017. gadā reģistrētajiem PVN maksātājiem. Izvirzot hipotēzi, ka neviens no šiem nodokļa maksātājiem neizvēlējās parasto PVN režīmu, ieņēmumu zaudējumiem, kas radušies, palielinot atbrīvojuma robežvērtību no 30 000 EUR līdz 35 000 EUR, nevajadzētu pārsniegt 0,1% no kopējiem PVN ieņēmumiem.
               
            
            
               Pamatojoties uz Luksemburgas sniegto informāciju, šķiet, ka pieprasījuma mērķis — pagarināt atkāpes pasākumu — ir atbrīvot mazos uzņēmumus no daudzām PVN saistībām, kas izriet no parastā PVN režīma, kā arī samazināt nodokļu administrācijas slogu saistībā ar nodokļu iekasēšanu un mazu uzņēmumu revidēšanu. Tas ļautu nodokļu administrācijai ar savas kontroles darbībām pievērsties lielākiem nodokļu maksātājiem. Tādējādi atkāpes pasākums ir saskaņā ar PVN direktīvas 395. panta 1. punkta pirmo daļu, kas, atkāpjoties no tās noteikumiem, ļauj dalībvalstīm ieviest īpašus pasākumus, lai vienkāršotu PVN iekasēšanas procedūru. Šajā kontekstā ir norādīts, ka nodokļa maksātājiem šis pasākums ir un paliks fakultatīvs. 
            
            
            
               
                  Kā uzskatāmi parādīja Luksemburga, nav paredzams, ka atkāpes pasākums ievērojami ietekmēs tās nodokļu ieņēmumu kopējo summu, kas iekasēta galapatēriņa posmā. Tāpat nav paredzams, ka tas negatīvi ietekmēs Savienības pašu resursus, ko veido PVN. Tāpēc atkāpes pasākums ir saskaņā ar PVN direktīvas 395. panta 1. punkta otro daļu.
               
               
                  Ņemot vērā iepriekš minēto un to, ka ES tiesiskais regulējums un faktiskā situācija nav mainījusies, pieprasītais atkāpes pasākuma termiņa pagarinājums šķiet pamatots. Tāpēc tiek ierosināts apstiprināt šo pieprasījumu. 
               
            
         
         
            
               Luksemburgas pieprasījumā nav norādīts pieprasītās atkāpes termiņš. Tomēr atkāpēm no PVN direktīvas parasti vajadzētu būt ierobežotām laikā, lai varētu novērtēt to efektivitāti un piemērotību. Turklāt, kā jau iepriekš minēts, pašlaik tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. 2018. gada priekšlikumā par vienkāršākiem PVN noteikumiem maziem uzņēmumiem dalībvalstīm tiek prasīts pieņemt un publicēt normatīvos un administratīvos aktus, lai vēlākais līdz 2022. gada 30. jūnijam tiktu nodrošināta atbilstība jaunajiem noteikumiem. 
            
            
            
               Tāpēc tiek ierosināts atkāpes termiņu pagarināt līdz 2022. gada 31. decembrim. Gadījumā, ja pieņem direktīvu, ar ko groza PVN direktīvas 281.–294. pantu par īpašu režīmu mazajiem uzņēmumiem, un līdz ar to attiecīgie valsts noteikumi stājas spēkā no 2022. gada 1. jūlija, kas ir pirms atkāpes pasākuma spēkā esības termiņa beigām, proti, 2022. gada 31. decembrim, šo lēmumu vairs nepiemēro. 
            
            
            
               •Atbilstība pašreizējiem noteikumiem konkrētajā politikas jomā
            
            
               Līdzīgas atkāpes, kas atbrīvo no PVN nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. pantā, ir piešķirtas citām dalībvalstīm. Maltai
                  7
                ir noteikta robežvērtība 20 000 EUR, Nīderlandei
                  8
                — robežvērtība 25 000 EUR, Polijai
                  9
               , Igaunijai
                  10
                un Latvijai
                  11
                ir piešķirta robežvērtība 40 000 EUR, Horvātijai
                  12
                un Lietuvai
                  13
                — robežvērtība 45 000 EUR, Slovēnijai
                  14
                — robežvērtība 50 000 EUR, Itālijai
                  15
                — robežvērtība 65 000 EUR, un Rumānijai
                  16
                — robežvērtība 88 500 EUR.
            
            
            
               
                  Pasākums atbilst arī 2018. gada priekšlikumam par vienkāršākiem PVN noteikumiem maziem un vidējiem uzņēmumiem, kura pamatā ir PVN rīcības plāns
                     17
                  , un tā mērķis ir izveidot šiem uzņēmumiem modernu, vienkāršotu režīmu. Jo īpaši tā mērķis ir samazināt PVN atbilstības izmaksas un konkurences izkropļojumus gan vietējā, gan ES līmenī, mazināt robežvērtības negatīvo ietekmi un atvieglot uzņēmumiem atbilstības nodrošināšanu un nodokļu administrāciju veikto uzraudzību.
               
            
            
               Atkāpēm no PVN direktīvas vienmēr būtu jābūt ar noteiktu beigu termiņu, lai varētu novērtēt to ietekmi. Ņemot vērā 2018. gada priekšlikuma prasības par vienkāršākiem PVN noteikumiem maziem uzņēmumiem, tiek ierosināts pagarināt atkāpes termiņu līdz 2022. gada 31. decembrim vai datumam, no kura dalībvalstīm jāpiemēro valsts noteikumi, kas tām jāpieņem gadījumā, ja tiek pieņemta direktīva, ar kuru groza PVN direktīvas 281.–294. pantu par īpašu režīmu mazajiem uzņēmumiem.
            
            
            
               
                  Tādējādi ierosinātais pasākums atbilst spēkā esošajiem PVN direktīvas noteikumiem.
               
            
            
               Atbilstība pārējiem Savienības politikas virzieniem 
            
            
               
                  Pasākums ir saskaņā ar Komisijas 2017. gada darba programmu
                     18
                  , kurā norādīts, ka mazajiem uzņēmumiem ir liels PVN atbilstības administratīvais slogs, un tehniski jauninājumi rada jaunas problēmas efektīvai nodokļu iekasēšanai; tajā tika uzsvērta nepieciešamība vienkāršot PVN mazajiem uzņēmumiem. 
               
               
                  Tāpat tas ir saskaņā ar 2015. gada vienotā tirgus stratēģiju,
                     19
                   kurā Komisija ir paredzējusi palīdzēt mazajiem un vidējiem uzņēmumiem augt, cita starpā, samazinot administratīvo slogu, kas tiem liedz pilnībā izmantot vienotā tirgus priekšrocības. 
               
               
                  Visbeidzot, šis pasākums ir saskaņā ar ES politiku attiecībā uz maziem uzņēmumiem, kas izklāstīti 2016. gada paziņojumā par jaunuzņēmumiem,
                     20
                   un 2008. gada paziņojumā “Vispirms domāt par mazākajiem” — Eiropas Mazās uzņēmējdarbības akts”
                     21
                  , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un vienkāršot spēkā esošo regulējumu.
               
               
                  2.
                        JURIDISKAIS PAMATS, SUBSIDIARITĀTE UN PROPORCIONALITĀTE
               
            
            
               •Juridiskais pamats
            
            
               
                  Vienīgais iespējamais juridiskais pamats ir PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
         
         
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
               
               
                  Ievērojot minētās atkāpes ierobežoto darbības jomu, šis īpašais pasākums ir proporcionāls mērķim, proti, vienkāršot mazajiem nodokļa maksātājiem un nodokļu administrācijai nodokļu iekasēšanu.
               
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Luksemburgas pieprasījums, un tas attiecas tikai uz šo konkrēto dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs. 
               
            
            
               •Ietekmes novērtējums
            
            
               
                  Padomes Īstenošanas lēmuma priekšlikuma mērķis ir pagarināt piemērošanas termiņu vienkāršošanas pasākumam, ar ko atceļ daudzas PVN saistības uzņēmumiem, kuru darbības gada apgrozījums nav lielāks par 35 000 EUR. Tam varētu būt potenciāla pozitīva ietekme uz administratīvā sloga samazināšanu 1106 nodokļa maksātājiem (tas atbilstu 1,5 % reģistrēto PVN maksātāju 2017. gadā) un, attiecīgi, arī nodokļu administrācijai. Luksemburgas aplēstā ietekme uz budžetu PVN ieņēmumu izteiksmē ir ne vairāk kā 0,1 % no iekasētajiem PVN ieņēmumiem.
               
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
            
               Priekšlikumam nebūs nelabvēlīgas ietekmes uz ES budžetu, jo Luksemburga veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu. 
            
            
               2019/0271 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
         
         
            
               ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  22
                un jo īpaši tās 395. panta 1. punkta pirmo apakšpunktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 285. pantu dalībvalstis, kuras nav izmantojušas izvēles iespēju, kas paredzēta Padomes Otrās direktīvas 67/228/EEK
                  23
                14. pantā, var atbrīvot no pievienotās vērtības nodokļa (“PVN”) tos nodokļa maksātājus, kuru gada apgrozījums nav lielāks par 5000 EUR vai līdzvērtīgu summu valsts valūtā.
            
            
               (2)Ar Padomes Īstenošanas lēmumu 2013/677/ES
                  24
                Luksemburgai tiek atļauts piemērot īpašu pasākumu, atkāpjoties no Direktīvas 2006/112/EK 285. panta (“atkāpes pasākums”), atbrīvot no PVN nodokļa maksātājus, kuru gada apgrozījums nav lielāks par 25 000 EUR. šis atkāpes pasākums tika atļauts līdz 2016. gada 31. decembrim.
            
            
               (3)Īstenošanas lēmums 2013/677/ES tika grozīts ar Padomes Īstenošanas lēmumu (ES) 2017/319
                  25
               , lai atļautu Luksemburgai atbrīvot no PVN nodokļa maksātājus, kuru gada apgrozījums nav lielāks par 30 000 EUR. Šī atļauja tiek piemērota līdz 2019. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. pantu par īpašu režīmu mazajiem uzņēmumiem, atkarībā no tā, kurš termiņš ir agrāk. Priekšlikums
                  26
                par šādu direktīvu tika iesniegts 2018. gadā, bet tas vēl nav pieņemts.
            
            
               (4)Vēstulē, kas Komisijā reģistrēta 2019. gada 2. maijā, Luksemburga pieprasīja atļauju turpināt piemērot atkāpes pasākumu pēc 2019. gada 31. decembra un vienlaikus palielināt robežvērtību no 30 000 EUR līdz 35 000 EUR.
            
            
               (5)Ar 2019. gada 21. jūnija vēstuli Komisija saskaņā ar Direktīvas 2006/112/EK 395. panta 2. punktu informēja pārējās dalībvalstis par Luksemburgas pieprasījumu. Komisija ar 2019. gada 24. jūnija vēstuli paziņoja Luksemburgai, ka tās rīcībā ir visa informācija, kas vajadzīga, lai izvērtētu pieprasījumu. 
            
            
               (6)Saskaņā ar Luksemburgas sniegto informāciju atkāpes pasākuma iemesli lielā mērā paliek nemainīgi. Atkāpes pasākums samazina administratīvo slogu un atbilstības nodrošināšanas izmaksas gan maziem uzņēmumiem, gan nodokļu iestādēm, un tādējādi tas palīdz vienkāršot PVN iekasēšanas procedūru. Luksemburga lēš, ka atbrīvojuma robežvērtības paaugstināšana līdz 35 000 EUR varētu ietekmēt 1106 nodokļa maksātājus, kas atbilst 1,5 % nodokļa maksātāju, kuri 2017. gadā bija reģistrēti kā PVN maksātāji Luksemburgā. Šāds robežvērtības palielinājums tādējādi vēl vairāk samazinātu administratīvo slogu un atbilstības nodrošināšanas izmaksas un palīdzētu vienkāršot nodokļu iekasēšanas procedūru.
            
            
               (7)Nodokļa maksātājiem šis atkāpes pasākums ir un paliks fakultatīvs. Nodokļa maksātāji joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu. 
            
            
               (8)Saskaņā ar Luksemburgas sniegto informāciju atkāpes pasākumam ar palielinātu robežvērtību būs tikai maznozīmīga ietekme uz PVN ieņēmumu kopējo summu, kas galapatēriņa posmā iekasēta Luksemburgā.
            
            
               (9)Atkāpes pasākumam ar palielinātu robežvērtību nebūs negatīvas ietekmes uz Savienības pašu resursiem, ko veido PVN, jo Luksemburga veiks kompensācijas aprēķinu saskaņā ar Padomes Regulas (EEK, Euratom) Nr. 1553/89
                  27
               . 6. pantu.
            
            
               (10)Ņemot vērā atkāpes pasākuma iespējamo pozitīvo ietekmi, samazinot administratīvo slogu un atbilstības nodrošināšanas izmaksas mazajiem uzņēmumiem un nodokļu iestādēm, kā arī to, ka tam nav būtiskas ietekmes uz kopējiem PVN ieņēmumiem, būtu jāatļauj Luksemburgai turpināt piemērot atkāpes pasākumu nākamajā periodā un šajā periodā palielināt robežvērtību līdz 35 000 EUR. 
            
            
               (11)Atkāpes piemērošanas atļaujas pagarinājumam jābūt ierobežotam laikā. Laika ierobežojumam ir jābūt pietiekamam, lai varētu novērtēt robežvērtības efektivitāti un piemērotību. Tādēļ ir lietderīgi atļaut Luksemburgai turpināt piemērot atkāpes pasākumu līdz 2022. gada 31. decembrim. Tomēr, ja (3) apsvērumā minētais priekšlikums direktīvai tiek pieņemts, un datums, no kura jāpiemēro valsts noteikumi, kas vajadzīgi, lai izpildītu minētās direktīvas prasības, ir pirms 2022. gada 31. decembra, tad, sākot piemērot minētos valsts noteikumus, atļauja būtu jāpārtrauc piemērot.
            
            
               (12)Tāpēc attiecīgi būtu jāgroza Īstenošanas lēmums 2013/677/ES,
            
            
               IR PIEŅĒMUSI ŠO LĒMUMU. 
            
            
               1. pants
            
         
         
            
               Īstenošanas lēmuma 2013/677/ES 1. un 2. pantu aizstāj ar šādiem:
            
            
               “1. pants
            
            
               Atkāpjoties no Direktīvas 2006/112/EK 285. panta, Luksemburgai ir atļauts atbrīvot no PVN nodokļa maksātājus, kuru gada apgrozījums nav lielāks par 35 000 EUR.
            
            
               2. pants
            
            
               Šo lēmumu piemēro līdz vienam no diviem turpmāk minētajiem datumiem, kurš iestājas ātrāk:
            
            
               (a)2022. gada 31. decembris;
            
            
            
               (b)datums, no kura dalībvalstīm ir jāpiemēro valsts noteikumi, kas tām ir jāpieņem gadījumā, ja tiek pieņemta direktīva, ar kuru groza Direktīvas 2006/112/EK 281.–294. pantu par īpašo režīmu mazajiem uzņēmumiem.”
            
            
               2. pants
            
            
               Šo Lēmumu piemēro no 2020. gada 1. janvāra.
            
            
               3. pants
            
            
               Šis lēmums ir adresēts Luksemburgas Lielhercogistei.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Otrā direktīva 67/228/EEK (1967. gada 11. aprīlis) par to, kā saskaņojami dalībvalstu tiesību akti par apgrozījuma nodokļiem — Kopējās pievienotās vērtības nodokļu sistēmas struktūra un piemērošanas kārtība (OV 71, 14.4.1967., 1303./67. lpp.).
               
               
                  
                     (3)
                  
                        Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.).
               
               
                  
                     (4)
                  
                        Padomes Īstenošanas lēmums 2013/677/ES (2013. gada 15. novembris), ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 33. lpp.).
               
               
                  
                     (5)
                  
                        Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7. lpp.).
               
               
                  
                     (6)
                  
                        Priekšlikums Padomes Direktīvai, ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem, COM(2018) 21 final.
               
               
                  
                     (7)
                  
                        Padomes Īstenošanas lēmums (ES) 2018/279 (2018. gada 20. februāris), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 54, 24.2.2018., 14. lpp.).
               
               
                  
                     (8)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (9)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32. lpp.).
               
               
                  
                     (10)
                  
                        Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (11)
                  
                        Padomes Īstenošanas lēmums (ES) 2017/2408 (2017. gada 18. decembris), ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 342, 21.12.2017., 8. lpp.).
               
               
                  
                     (12)
                  
                        Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 250, 28.9.2017., 71. lpp.).
               
               
                  
                     (13)
                  
                        Padomes Īstenošanas lēmums (ES) 2017/1853/ES (2017. gada 10. oktobris), ar kuru groza Īstenošanas lēmumu 2011/355/ES , ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 15. lpp.).
               
               
                  
                     (14)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (15)
                  
                        Padomes Īstenošanas lēmums 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (16)
                  
                        Padomes Īstenošanas lēmums (ES) 2017/1855 (2017. gada 10. oktobris), ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 19. lpp.).
               
               
                  
                     (17)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu — laiks pieņemt lēmumu” (COM(2016) 148 final).
               
               
                  
                     (18)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai — Komisijas 2017. gada darba programma (COM(2016) 710 final). 
               
               
                  
                     (19)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana — plašākas iespējas cilvēkiem un uzņēmējdarbībai”, COM(2015) 550 final.
               
               
                  
                     (20)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana — Jaunuzņēmumu un augošo uzņēmumu atbalsta iniciatīva (COM(2016) 733 final).
               
               
                  
                     (21)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act”, (COM(2008) 394 final). 
               
               
                  
                     (22)
                  
                        OV L 347, 11.12.2006., 1. lpp.
               
               
                  
                     (23)
                  
                        Padomes Otrā direktīva 67/228/EEK (1967. gada 11. aprīlis) par to, kā saskaņojami dalībvalstu tiesību akti par apgrozījuma nodokļiem – Kopējās pievienotās vērtības nodokļu sistēmas struktūra un piemērošanas kārtība (OV 71, 14.4.1967., 1303./67. lpp.).
               
               
                  
                     (24)
                  
                        Padomes Īstenošanas lēmums 2013/677/ES (2013. gada 15. novembris), ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 33. lpp.).
               
               
                  
                     (25)
                  
                        Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7. lpp.).
               
               
                  
                     (26)
                  
                        COM(2018) 21, final, 2018. gada 18. janvāris.
               
               
                  
                     (27)
                  
                        Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).